钦定古今图书集成/方舆汇编/职方典/第1200卷
## 钦定古今图书集成/方舆汇编/职方典/第1200卷

| 钦定古今图书集成 方舆汇编 第一千二百卷 |

| |

钦定古今图书集成方舆汇编职方典

第一千二百卷目录

荆州府部纪事二

荆州府部杂录

荆州府部外编

职方典第一千二百卷

《晋书刘道规传》：“元兴三年，桓谦及振复出聚众，袭陷
江陵，道规进攻谦于马头，破之。义熙三年，谯纵以谦
为荆州刺史，使帅众二万寇荆。谦于道召募义旧，江
陵士民多怀二心。道规乃会将士告之曰：‘闻诸长者
颇有去就之计，吾东来，文武足以济事，若欲去者，不
相禁也’。”因夜开城门，达晓不闭，众咸惮服，莫有去者。
鲁宗之帅众数千自襄阳赴救，或谓宗之情未可测，
道规单马迎之，宗之感悦。道规使之居守，委以腹心，
自帅诸军攻谦，水陆齐进，战于枝江，大破之。初，江陵
士民为书与谦，言城虚实，许为内应；及规至枝江，简
得悉焚不视，众乃大安。冬，十月，徐道覆帅众三万趣
江陵，奄至破冢，江汉士民感道规焚书之恩，无复二
志。道规拒覆于豫章口，斩首万馀级，馀悉赴水死，道
覆单舸走还。安帝义熙八年，规以疾辞，诏以刘毅代
规。在州累年，秋毫无犯，及归府库帷幕俨然若旧，随
身甲士二人，迁席于舟，道规刑之于市。

《府志》：义熙三年六月，荧惑犯辰星，在翼。占曰：“国受兵。”
是夕，桓元破荆州，雍州杀殷仲堪。

晋安帝义熙八年，刘毅为荆州都督。毅自谓功与裕
埒，虽权事推裕，而心不服。毅至江陵，变易守宰，割豫
江文武兵力万馀人以自随。会疾笃，郄僧施劝毅请
从弟兖州刺史藩以自副。刘裕伪许之，以轻兵袭之
而败。

十四年，刘裕欲以世子义符镇荆州，张邵谏曰：“储贰
之重，四海所系，不宜居外。”乃以义隆为荆州刺史，以
邵为参佐。义隆尚幼，府事皆决于邵。

义熙年间，刘裕以诏书罪状，毅与藩及谢混共谋不
轨，赐藩、混死，遂帅诸军发建康王镇恶请，给百舸为
前驱，昼夜兼行，扬声言“刘兖州。”至十月至豫章口，去
江陵城二十里，舍船步上舸，留一二人对舸，岸上立
六七旗，旗下置鼓，语所留人：“计我将至城，便鼓严，令
若后有大军状。”又分遣人烧江津船舰，镇恶径前袭
城，未至五六里，毅乃觉之，行令闭诸城门。未及下关，
镇恶已驰入，与城内斗，冗其《金城》而入。城中兵散，毅
帅左右突出，夜投佛寺，缢而死。

义熙间，刘裕以义隆为荆州刺史，“以王昙首沈毅有
器局，宰相才也，汝每事谘之。”及义符废行台，至江陵，
傅亮帅百僚诣门上表，进玺绶。诸将佐闻二王死，皆
疑不可东下，独昙首与到彦之劝行，义隆遂发江陵
承大统。

永初间，沈田子守江陵，时贼党郭亮之招集群蛮，屯
据武陵。太守王镇恶出奔，田子率军讨之，斩亮之于
七里涧，而纳镇恶。武陵平，复讨鲁轨于石城。

景平元年夏六月，王华迎义隆于江陵。义隆时年十
八，下敕曰：“猥以不德，谬降大命，顾巳兢悸，何以克堪！
当暂归朝廷，展哀陵寝。府州佐史并称臣，请榜诸门，
一依宫省。”义隆不许。时王华曰：“先帝有大功于天下，
四海所服，虽嗣王不纲，人望未改。羡之中才寒士，亮
布衣诸生，受寄崇重，未容遽敢背德。畏庐陵严断，将
来必不自容。以殿下宽慈，越次奉迎，冀以见德。悠悠
之论，殆必不然。又此五人，同功并位，孰肯相让，就怀
不轨，势必不行。废主若存，虑其将来受祸，致此杀害。
盖由贪生过深，不过欲握权自固，以少主仰待耳。”义
隆曰：“卿复欲为宋昌邪？”乃命华留镇荆州。

景平二年，文帝发江陵，有黑龙跃出负舟。

景平间，谢晦为荆州刺史。初，宋主义符居丧无礼，好
与左右狎戏，徐羡、傅亮、谢晦、檀道济原同被顾命，因
计图除昏，乃弑少帝，迎宜都王义隆。羡之等居相，欲
令晦出外镇为援，精兵旧将，悉以配之。晦将行，问蔡
廓曰：“吾其免乎？”廓曰：“卿受先帝顾命，任以社稷，废昏
立明，义无不可。但杀人二兄，而以之北面，挟震主之”
威，据上流之重，以古推今，自难为免。晦始惧，不得去，
既发，喜曰：“今得脱矣。”元嘉二年，下诏暴羡之、亮、晦弑
二主之罪。羡之经死，亮被执，言曰：“黜昏立明，社稷之
计也。欲加之罪，其无辞乎！”于是伏诛。晦至荆，立幡戒
严，谋举兵。闻徐、傅等已诛，自出射堂勒兵。数日间四
远投集，得精兵三万，奉表称亮等忠贞，横被冤酷，特
举兵以诛君侧之恶。上声言伐魏，潜师讨之。以道济
始不预谋，止于胁从，召道济讨晦。晦闻道济至，深自
抑损元嘉二年，召檀道济击谢晦于江陵。先是，义熙六年，
刘道规帅诸军攻桓谦、苟林，战于枝江，檀道济先进
陷陈，大破之，谦、林皆走，并追斩之。至是，上问策于济，
济对曰：“臣昔与晦同从北征，入关十策，晦有其九。才
略明练，殆为少敌，然未尝孤军决胜，兵事恐非其长。
臣悉晦志，晦悉臣勇，今奉王命讨之，可未陈而擒也。”
晦闻道济来，惶惧无计而败。

元嘉十六年，刘义季都督荆湘。尝春月出畋，有老父
被苫而耕，左右斥之。老父曰：“盘于游畋，古人所戒。今
阳和布气，一曰不耕，民失其时，奈何以从禽之乐而
驱斥老农？”义季止马曰：“贤者也。”命赐之食。辞曰：“大王
不夺农时，则境内之民皆饱大王之食，老夫何敢独
受大王之赐乎？”季深贤之，问其名，不告而退。

魏孝文初，以桓诞为东荆州刺史，命韦珍为使，与诞
招慰。珍至桐柏山，穷淮源，淮旧有祠堂，蛮里长用人
祭之。珍乃晓告曰：“天地明灵，即人之父母，岂有父母，
甘子肉味？自今宜悉以酒脯以寻。”转荆州刺史。
齐解叔让母病风，空中语云：“得丁公藤为酒便差。”后
求访至宜都郡，见山中老翁伐木，云：“此丁公藤，疗风
甚验。”乃以四段与之，并示以渍酒法，母病果安。
萧嶷，太祖第二子豫章王也。世祖时，都督荆湖等八
州诸军事、镇西将军、荆州刺史。嶷至镇一日，免遣筑
府，执役者三千馀人，见囚五岁以下，皆原免之，百姓
甚悦。建元元年，太祖即位，赦诏未至，嶷先下令蠲除
昇平二年以前逋负。又开馆立学，置儒林文学、劝学
等员，行释菜礼，文教。立兴斋库失火，烧荆州还资，评
直三千万，杖主局数十而已。疾笃，遗令诸子曰：“才有
优劣，位有通塞，运有贫冨，此自然之理，无足以相凌
侮。”及卒，库无见钱，敕月给钱百万。

中兴元年，萧颖胄为荆州刺史，巴西太守鲁休烈、巴
东太守萧惠训逆不从命，起兵击荆州。颖胄遣刘孝
庆屯峡口拒之。休烈与惠训子璝破峡口，进至上明，
江陵大震。萧颖胄恐，驰告萧衍，令遣杨公则还援根
本。衍曰：“公则沂流上江，何能及事？休烈等乌合之众，
寻自退散，政须少待持重耳。”颖胄乃遣蔡道恭拒璝
等，大败璝军，休烈寻降。
萧憺，字僧逸，和帝时，都督、荆州刺史。州当军旅之后，
公私空乏，憺励精为治，广屯田，省力役，存问兵死之
家，供其乏困。自以年少居重任，谓佐吏曰：“政之不臧，
士君子所宜惧惜。吾今开怀，卿其无隐。”于是人人得
尽意。四年，州大旱，憺使祠于天井，有巨蛇长二丈，出
绕祠坛，俄而注雨。六年，州大水，亲率将吏，冒雨筑堤，
以身为百姓请命，言终而水退。是岁，嘉禾生于州界，
民归美焉。及还朝，人歌曰：“始兴王，人之父。赴人急，如
水火。何时复来，乳哺我荆土。”

刘虬，南阳人，徙居江陵。初仕宋为当阳令，罢官归齐。
建元以后，累征不就，以西沙洲去人远，乃徙居之。武
帝临荆州，惟与虬谈，因见二子。帝曰：“之遴必以文章
显，之亨必以功名著。”后二子相继为荆州太守。
刘之遴，字思直，虬之子。八岁能属文，比长，笃学博赡，
年十五，举茂才、明经、对策，任昉见而异之。尚书王瞻
调为太学博士。为昉作《尚书谢表》，操笔立成。昉曰：“荆
南秀气，果有异才。”简文临荆州，迁南郡太守。武帝谓
之遴母年高，转西中郎令，就养。后为都官尚书、太常
卿。之遴好古爱奇，尝聚古器数十百种，避难南还。湘
东王绎鸩之子三达，少属文，年十二，听江陵令讲《礼》，
还仍覆述，不遗一字。年十八卒，题其墓曰：“梁妙士
刘之亨”代兄之遴为南郡太守，荆土怀之，不复称名，
号大南郡、小南郡。

中兴元年，南康即位于江陵，以夏侯详为中领军，巴
东、巴西不从命，遣兵击荆州。萧颖胄遣蔡道恭拒之，
相持不决，颖胄忧愤而卒。详秘之征兵，雍州萧憺将
兵赴之。璝等亦闻建康已危，众惧而溃。及鲁休烈皆
降，详乃发颖胄丧，诏以详为荆州刺史，行府州事。详
在州四载，为百姓所称。州城南临水，有峻峰，旧老相
传云，“刺史登此山辄被逮”，因是历政莫敢至者。详于
其地起台榭，延僚属，以表损抑之志。

梁武帝天监间，萧景为荆州刺史。魏刺史元志攻孱
沟驱迫群蛮群蛮悉渡汉水来降议者以为蛮累为
边患可因此除之。景曰：“穷来归我诛之不祥。”

孔休源梁时为晋安王长史兼领南郡太守行荆州
事帝谓曰：“今以十岁儿委卿善匡翼之乃敕晋王曰：
‘孔休源人伦仪表汝当每事师之’。”

庾域，字司大，其先新野人，后徙荆南。梁帝尝辟郢州
主簿，叹其才曰：“荆南杞梓，其在兹乎！”母性喜闻鹤唳，
命域致之，忽有双鹤降庭。及郢州平，封广县子，后军
司马。其子名子舆，字少卿。父卒，扶榇过瞿塘，值滟滪
水涨，子舆哀恸，水为之退。

大同三年，江陵复生一洲。世传“江陵大江，自上明东
及江津，中有九十九洲，满百则出天子。”宋文帝在藩，
一洲自生，后被弑，洲随没。天监末，枝阳阁浦生一洲明年，元帝即位。承圣末，洲与大岸相通，惟九十九耳。
陆法和隐居江陵百里洲，人莫能测。入高要紫石山，
无故去。蛮贼果乱，人以为前知。侯景遣将任约击湘
东王于江陵，法和救之，约大溃走。法和谓湘东王曰：
“侯景无足虑，蜀贼将至。”已果至一殄之军次白帝，谓
人曰：“城旁有诸葛孔明弩箭，镞一斛许。”掘如其言，事
多奇中。后还洲，堙其城门，白衣坐苇席。及闻梁元败，
著凶服哭之。

简文帝大宝元年，江陵城紫云如盖。

承圣元年，湘东王绎即位于江陵，下诏将还建康，令
朝臣议之。侍郎周弘正、仆射王褒曰：“今百姓未见舆
驾入建康，谓是列国诸王。愿陛下从四海之望。”时群
臣多荆州人，皆曰：“弘正东人，故欲东下，然非计也。”弘
正折之曰：“东人劝东，谓非良计；西人欲西，岂长策乎？”
庾季才言于梁主曰：“去年八月丙申，月犯心中星。今
月丙戌，赤气干北斗。心为天主，丙主楚分，恐建子之
月，有大兵入江陵，陛下宜整斾还都，以避其患。”梁主
亦晓天文，叹曰：“祸福在天，避之何益！”甲申，十一月，魏
遣柱国于谨、中山公宇文护、大将军杨忠将兵五万
伐梁。十二月，城陷。梁主白马素服出门，察使铁骑拥
之入营，囚于乌幔之下，杀之，卒如季才所言。

长孙俭本名庆明《文帝》表俭功绩尤美宜委东南之
任，授俭荆州刺史。所部郑县令泉璨为民所讼，推案
获实俭即大集属僚谓之曰：“此由刺史教诲不明信
不被物是我之愆非泉璨之罪”遂于厅事前肉袒自
罚，舍璨不问，于是属城肃励，莫敢犯法魏文帝玺书
劳之。

隋文开皇十五年，韦世康为荆州总管。世康常有止
足之志，谓子弟曰：“禄岂须多，防满则退；年不待暮，有
疾便辞。”因恳乞骸骨，不许，使镇荆州。时天下唯有四
总管，并、扬、益、荆，以秦、晋、蜀三王及世康为之。

大通禅师生而神秀，隋仁寿时卓锡江陵玉泉，谈经
析理，劝诱愚俗，南北学徒几万人。时有能禅师居曹
溪，学者宗之，因号“南能北李。”

《唐书李靖传》：“武德四年，唐发巴蜀兵，以李孝恭、李靖
统之，自夔州东击萧铣。时峡江方涨，诸将请俟水落。
李靖曰：‘兵贵神速。今吾乘江涨掩其不备，此必成擒，
不可失也’。孝恭乃帅战舰三千馀艘东下。铣果不备，
乃悉宿卫见兵拒战。孝恭将击之，靖曰：‘彼救败之师，
策非素立，势不能久。不若且泊南岸，缓之一日，彼必
分兵归守。兵分势弱，乘其懈击之，蔑不胜矣。若急之，
则并力死战，楚兵剽锐，未易当也’。”孝恭不从，出战果
败铣众，委舟收掠军资。靖见其众乱，纵兵奋击，大破
之，乘胜直抵江陵，入其外郭，大获舟舰，靖使散之江
中。诸将皆曰：“破敌所获，当藉其用，奈何弃以资敌？”靖
曰：“萧铣之地，南出岭表，东距洞庭。吾悬军深入，若攻
城未拔，援兵四集，吾表里受敌，进退不获，虽有舟楫，
将安用之！今弃舟舰使塞江而下，援兵见之，必谓江
陵巳破，未敢轻进，往来觇伺，动淹旬日，吾必取之矣。”
援兵见之，果疑不进，遂围江陵，铣内外阻绝。诸将言
梁将帅拒斗死者，请籍其家以赏将士。靖曰：“王者之
师，宜使义声先路，彼”为其主斗死，乃忠臣也，岂可同
之“叛逆”之科乎？

《李孝恭传》：“孝恭，唐之同姓赵郡王也。隋大业十三年，
天下大乱，罗川令萧铣起兵巴陵，徙都江陵，即帝位。
诸将恃功恣横，好专诛杀，铣患之，乃宣言罢兵营农，
实欲夺诸将之权。大司马董景珍弟为将军，怨望，谋
作乱，事泄，伏诛。景珍时镇长沙，据郡降唐，铣遣将张
绣攻之，亦杀死，以绣为尚书令。绣恃功骄横，铣又杀”
之。由是功臣诸将，皆有离心。武德四年，唐遣孝恭发
巴蜀兵，自夔州东击铣，拔荆门、宜都二镇，入北江。铣
以罢兵营农，宿卫才数千人，闻唐兵仓卒征兵未至，
乃悉见兵出拒，战败，孝恭直抵城下，遂围江陵。铣下
令出降，诣军门曰：“当死者唯铣耳，百姓无罪。”孝恭入
城，诸将欲大掠，孝恭禁止。于是城中安堵，秋毫无犯。
南方州县闻之，皆望风款附。执铣送长安，斩于都市。
以孝恭为荆州总管。

《苏良嗣传》：“良嗣为荆州长史。帝遣宦者采怪竹江南，
将莳上苑，宦者所过，纵暴至荆，良嗣囚之，上书言状，
帝下诏慰奖，取竹弃之。”

《张柬之传》：武后谓狄仁杰，欲得一奇士用之，仁杰曰：
“荆州长史张柬之虽老，宰相才也，用之必尽节于国。”
寻召为相。

《韦皋传》：“皋任远安，有善政，凤凰双集于江洲。”相传“鸣
凤山”之号始此。

《韩朝宗传》：朝宗，思复子愈之兄，元宗时累迁荆州长
史。南楚故城有昭王井，传言汲者死，行人虽渴，困不
敢视。朝宗移书谕神，自是饮者亡恙，人便之，号曰“韩
公井。”

《崔日用传》：日用为荆州长史，入奏计，因言太平公主
逆节有萌。帝曰：“畏惊太上皇，奈何？”日用曰：“庶人之孝承颜顺色。天子之孝，惟安国家，定社稷。”帝内之。
《刘蜕传》：蜕字复愚，荆南人。荆南岁解举人多不成名，
蜕始及第，号为破天荒。

《成汭传》：广明元年，郭禹击荆南，逐王建，肇诏以禹为
留后。荆南兵荒之馀，止有一十七家，禹励精为治，抚
集凋残，晚年殆及万户。时藩镇各务兵力相残，莫以
养民为事，独华州刺史韩建，招抚流散，劝课农桑，数
年之间，民富军赡，时人谓之“北韩南郭。久之，朝廷遂
以禹为节度使，禹奏复姓名为成汭。”

《梁震传》：“震，蜀人，唐进士，寓江陵。高季昌爱其才，欲奏
为判官。震耻之，欲去，恐祸及，乃曰：‘震素不慕荣宦，明
公不以震为愚，请以白衣侍樽俎可也’。季昌许之。震
终身止称前进士，乃为筑室于土洲，披鹤氅，自称荆
台隐士。”

《五代史高季兴传》：初，武贞、雷彦恭屡寇荆南，留后贺
瑰闭城自守，朱全忠以为怯。天祐三年，更季兴代为
留后。进士梁震，唐末登第，归蜀，至江陵，季兴爱其才
识，留之以为谋主，呼曰先辈。同光元年，季兴入朝，唐
主待之甚厚，而左右伶官，求货无猒，季兴忿之。唐主
欲留季昌，郭崇韬谏曰：“陛下新得天下，诸侯不过遣”
子弟将佐入贡，惟高季兴身自入朝，当褒赏以劝来
者；乃羁留不遣，弃信亏义，沮四海之心，非计也。乃遣
之。季兴倍道而去，至江陵，握梁震手曰：“不用君言，几
不免虎口。”

《高从诲传》：从诲，季兴之子也。天成二年，楚王殷遣使
入贡，唐主赐之骏马十，美女二。至江陵，季兴执而夺
之，自附于吴，唐遣兵讨之，江陵卑湿，复值久雨，粮道
不继，将士疾疫，唐主遣孔循往视，攻之不克，说之不
下，乃诏引兵还。四年，季兴卒，从诲代之，谓僚佐曰：“‘唐
近而吴远，舍近臣远，非计也’。乃因楚王殷谢罪，求复”
修贡职，唐以为荆州节度使。

《高保融传》：“保融，从诲子，字德长，从诲时为节度，兼峡
州刺史。从诲卒，显德元年，进封南平王。世宗征淮，保
融遣魏璘率兵出夏口为援，又遣刘扶奉笺南唐，劝
李景称臣。世宗得保融所与笺，大喜，赐绢万疋。荆南
自后唐以来，数岁一贡京师，保融以器械金帛皆不
足效诚，遣其弟保绅来朝，世宗益嘉之。及世宗平淮”，
其从叔从义谋乱，为其徒高知训告，徙之松滋，杀之。
《宋史慕容延钊传》：初，宋卢怀忠使荆，宋主谓之曰：“江
陵人情去就，山川向背，我欲尽知之。”还言高继冲甲
兵虽整，而控弦不过三万，年糓虽登而民困于暴敛，
南迩长沙，东距建康，西迫巴蜀，北奉朝廷，其势日不
暇给，取之易也。宋主谓范质等曰：“江陵四分五裂之
国，今假道出师，因而下之，蔑不济矣。”乃命慕容延钊
为都部署、枢密院使，率十州兵假道荆南讨张文表。
继冲遣其叔父保寅奉牛酒犒师于荆门，且觇彊弱。
延钊召保寅宴饮帐中，密遣轻骑入城。继冲大惧，因
尽籍其境内三州十七县，遣客将王昭济奉表纳于
宋，宋主受之。

《卢怀忠传》：“太祖遣怀忠使荆南，还奏高继冲民苦暴
敛。帝命出师湖南，假道荆渚，因而下之，即以怀忠为
前军都监。乾德二年，出知江陵。及王师伐蜀，江陵当
峡江会，冲以供亿之劳，迁客省使。复进陈利害。”
《李处耘传》：“乾德元年，宋遣慕容延钊假道荆南，以处
耘为都监，击高继冲。继冲遣保寅犒师，处耘待之有
加。继”冲闻之，以为无虞。处耘倍道前进，继冲但俟保
寅还，遽闻宋师奄至，即惶怖出迎，遇处耘于江陵北
十五里。处耘揖继冲，令待延钊，而率亲军先入。比继
冲还，则宋师分据冲要矣。

《寇准传》：太宗时，寇知巴东，赋役未尝出符，揭名而集。
后卒，归葬西京，道出公安，人皆设祭哭于路。折竹植
地，挂纸钱，逾月枯竹尽生笋。又：公每游寿宁寺，僧必
预设具迓之，县在寺上游，命舟而下，转盼可至，度无
从得信，而僧顾不失期，若先约者。公怪问故，僧曰：“寺
崖有白鹿，但公来必为预鸣。”公验之果然，因构白鹿
亭以表其异。

《谢麟传》：仁宗时，麟知石首江涨，堤不可御，麟措米万
馀斛，筑堤千馀丈，垒石障之，民赖以安，号“谢公堤。”后
知荆南府。

《赵诚传》：仁宗时，诚知归州。先是山颓江，石断流，诚附
薪石根，纵火烈石，不半载功成，江开舟济，名曰“赵江。”
有摩岩碑。

《孟珙传》：“淳祐四年十二月，珙兼知江陵府，至江陵，望
城叹曰，江陵所恃三海，不知沮洳有变为桑田者，敌
一鸣鞭即至城外。盖自城以东古岭先峰直至三汊
无限隔，乃修复内隘十有一，别作十隘于外，有拒城
数十里者。沮漳之水旧自城西入江，因障而东之，俾
绕城北入于汉，而三海遂通为一，随其高下为柜，蓄”
泄三百里间，渺然巨浸。土水之工百十七万，因绘图
上之，敌莫能至。

《司马梦求传》：“度宗末年，调梦求为江陵沙市监镇。沙市恃水为防，德祐初，湖水忽涸，元兵来攻，都统陈文
亮逆战败降，制置使高达束手不援，梦求衣朝服，望
阙再拜，自缢死。”

《元史》：廉希宪，字善甫，鲁海牙子也。世祖十二年，右丞
相里海牙下江陵，图地形，上于朝，请命重臣开大府
镇之。帝即召希宪还，使行省荆南，赐坐谕曰：“荆南入
我版籍，欲使新附者感恩，未来者向化。宋知我朝有
臣如此，亦足以降其心。南土卑湿，于卿非宜。今以大
事付托，度卿不辞。赐田以养居者，马五十以给从者。”
希宪冒暑疾驱以进，至镇，阿里海牙率其属郊迎，望
拜尘中，荆人大骇。即日禁剽夺，通商贩，兴利除害，兵
民安堵。时宋故官礼谒大府，必广致珍玩，希宪拒之，
且语之曰：“汝等身仍故官，或不次迁擢，当念圣恩，尽
力报效。今所馈者，若皆己物，我取之为非义；一或系
官，事同盗窃，若取于民，不为无取，宜戒慎之。”皆感激
谢去。先时，江陵城外蓄水捍御，希宪命决之，得良田
数万亩，以为贫民之业。发沙市仓粟之不入官籍者，
以赈公安之饥。大纲既举，乃曰：“教不可缓也。”遂兴学
校，选教官，置经籍，旦夕亲诣讲舍以励诸生。西南溪
洞及思、播田、杨二氏，重庆制置赵定应俱越境请降。
事闻，帝曰：“先朝非用兵不可得地，今希宪能令数千
百里外越境纳土，其治化可见也。”关吏得江陵人私
书，不敢发，上之枢密臣，发之帝前，其中有曰：“归附之
初，人不聊生，皇帝遣廉相出镇荆南，岂惟人渐德化，
昆虫草木咸被泽矣。”帝曰：“希宪不嗜杀人，故能尔也。”
希宪疾久不愈。十四年春，近臣董文忠言：“江陵湿热，
如希”宪病何？即召希宪还。江陵民号泣遮道，留之不
得，相与画像建祠。希宪还，囊橐萧然，琴书自随而已。
《府志》：顺帝至元四年，荆州有鬼夜叫云：“苦也苦，几时
泥到襄阳府。”及早视之，凡树木皆有泥，和狗猪毛泥
之。

徐学谟守荆州，始至，虑民水患，增筑江南北岸堤凡
数十处，计数千万丈，役夫数万人，费万金。方略咸受
谟指授，民若不知役者，明年，水不为害，岁大穰。学谟
计郡诸所患害，最急者堤，次者里甲便宜二十馀事。
江陵里胥数为害，侵牟自润，设为种种名色苛征，民
不胜其扰，且逋去。学谟酌民所佃田腴硗产厚薄、丁
口息耗，区别等则，而上下其赋。沙市去城十五里，临
江通商旅，城中百需，仰给沙市比，民困甚。学谟比屋
阅之，蠲无告者，役富厚者，禁一切市办，民以乂安。亡
何，景府奏“乞楚诸藩故籍沙洲暨民间闲旷地。”左珰
又以沙市窜入原奏中，大司农不为省覆，漫行抚臣
勘给。珰乘传临阅，地民大乱，谋杀珰。学谟急下令禁
止，而百端说珰，以岁输租若干得免。后左珰以“沙市”
名镇，赋寡，坐学谟诬罔无道，迫左右交章奏之，逮系
武昌狱。谟自誓以身殉沙市，持论如初。荆州民百馀
赴阙请贷，谟竟得释。

许周字希旦。嘉靖中知巴东县。时新开巫山陆路，官
使惮川江之险，多由陆路，而计日工食，仍纳二驿。巴
山、万流俱水驿，实为重役。周建议以万流并入巴山，
作水马驿，申请改置，当事不果用。后邹光裕申准改
置，悉如周议。无何，贼首谭将军等作乱，劫掠甚惨。周
设法剿捕，复请于邑南立召化堡，拨军防守，民赖以
安。

鹅池生姓宋，名登春，字应元。壮岁颅发衰白，曰：“吾终
当效庄生，不作蝼螘食。”因自号海翁。晚居江陵之天
鹅池，更号鹅池生。性嗜酒，尝沉酣落魄，里人目为狂
士。揣摩古名家诗，大放厥词，屏家之燕京。尝唾临清
布衣谢榛以诗谀诸贵人。生能诗，且善绘，然聊以自
娱，不欲予人也。来郢，登王粲楼，曰：“此昔贤所寓，吾可
少憩矣。”乃依其子宋鲸，耕于鹅池之右。郡守徐学谟
闻其高，物色之。生始匿不欲见守，再至，始见报，为生
授室城中，约候之。经其门，偶先有所往，生恚曰：“守何
绐我也！”遂键扉卧不内。守至，穴垣入见，强之起，因取
酒饮，薄暮而罢。越二十馀年，徐家居，生从新河往访，
时巳七十馀。居数月，辞去，曰：“吾当寻死所矣。”随陷海
死。

王元敬，隆庆四年为荆州守。当江陵柄国，诸台省藩
司贵人谒江陵之父者，无不伛偻效子弟礼。独敬至
其家，俨然居上宾，与之抗礼。张亦惮其风采，呼为“强
项太守。”

万历四十五年，拖枋峪一洞忽作鼓乐声，七日方止。
万历时，邑人向万里将起观于龚家山之麓。诘朝当
缮架，其夜失梁所在，迹之，乃在万石河北岸之小峰。
峰陡绝，一迳如线，非人力所能为。遂即其地改建焉。
今所称“飞梁观”者是。

熊震崇祯己卯任宜都知县，居官三载，冰清一身。尝
曰：“食清江一杯水耳。”民因歌之曰：“清江潭水分沙石，
不及熊侯彻底清。”

崇祯十六年春，竹尽，花实如麦。是年，贼张君用陷宜
都，据之

《汉书·地理志》“南郡郢。”注云：“楚别邑故郢。莽曰郢亭。”又
曰江陵。注云：“故楚郢都。”又按杜佑《通典》曰：江陵，故楚
之郢地。秦分郡置江陵县，而郢江、阳陵二县俱立。汉
景帝三年，改江阳曰江陵，以郢并之。故郢城在江陵
县东北六里，楚旧都也。又按《地志》云：“后汉废郢入江
陵。”此郢县之本末也。又按《春秋左传》威公十一年，斗
廉曰：“君次于郊郢，以御四邑。”此郊郢见于《经》之始也。
今以杜预《注》考之，则《僖公十二年》注云：“郢，楚都。”威公
十一年注云：“郊郢，楚地。”是郢之废省，复并江陵。则郢
之在江陵明矣。又《左传文公十一年》云：“沿汉溯江，将
入郢。”是自汉而下，从江而上，则郢之本在于汉明矣。
又《僖公十二年》：黄人不共楚职，曰：“自郢及我九百里。”
今自黄而之江陵，或自黄而之石城，其地理之远近
又可知也，兹不可以不辨。

《水经注》：江陵古岸有李姥浦，浦中遍无蚊蚋之患。梁
元帝《金楼子》云：“荆州高斋，夏月无白鸟，余亟寝处其
中。及移他斋，则蚊声如雷。数丈之间，如此之异。”
江水迳狼尾滩而历人滩。袁崧曰：“二滩相去二里”，人
滩水至激峭，南岸有青石，夏没冬出，嵚崟数十步中，
悉作人面形，或大或小，其分明者，须发皆具。

盛弘之《荆州记》庞德公居汉之阴，司马德操宅州之
阳，“望衡对宇，欢情自接，泛舟褰裳，率尔休畅。”《记沮水
幽胜》云：“稠木傍生，凌空交合，危嵝倾岳，恒有落势。风
泉传响于青林之下，岩猿流声于白云之上，游者常
目不周玩，情不给赏。”若此二段，读之使人神游八极，
信奇笔也。记三峡水急云：“朝发白帝，暮宿江陵，凡一”
千二百馀里，虽飞云迅鸟，不能过也。李太白诗：“朝辞
白帝彩云间，千里江陵一日还。”杜子美云：“朝发白帝
暮江陵。”皆用盛弘之《记》也。

《天门山》角上各一竹，倒垂拂拭，谓之“天帚。”

《续博物志》《淮南子》曰：鲧堙洪水，盗帝之息壤，帝使祝
融杀之于羽渊。今荆州南门外有状若屋宇，陷土中
而犹见其脊，旁有石记云不可犯畚锸所入辄复如
故，又颇以致雷雨。近代有妄意发掘水坌，出不可制。
《九国志》高继冲时，李景威云：“旧传江陵诸处九十九
洲，满百则王者兴。自武信王之初，江心深浪中忽生
一洲，昨此洲忽漂没，若可忧也。”继冲遂以纳款。
《老学庵笔记》：欧阳公谪彝陵诗云：“江上孤峰蔽绿萝，
县楼终日对嵯峨。”盖彝陵县治，下临峡江，名绿萝溪，
自此上溯，即上牢、下牢关，皆山水清绝处。孤峰者即
甘泉寺，山有孝女泉及祠，在万竹间，亦幽邃可嘉。峡
人岁时游观颇盛，予入蜀，往来皆过之。韩子苍舍人
《泰兴县道中》诗云：“县郭连青竹，人家蔽绿萝。”似因欧
公之句而失之。此诗盖子苍少作。故不审云。

李君翁《诗话》：《卜居》云：“宁诛锄草茅以力耕乎？”诗人皆
以为宋玉事，岂《卜居》亦宋玉拟屈原作邪？庾信《哀江
南赋》云：“‘诛茅宋玉之宅’。不知何据而言？此君翁之陋
也。”唐余古《渚宫故事》曰：“庾信因侯景之乱，自建康遁
归江陵，居宋玉故宅。故其赋曰：‘诛茅宋玉之宅，穿径
临江之府’。老杜《送李功曹归荆南》云：‘曾闻宋玉宅，每
欲到荆州’。”是也。乂在夔州，《咏怀古迹》云：“摇落深知宋
玉悲，江山故宅空文藻。”然子美移居夔州，《入宅》诗云：
“宋玉归州宅，云连白帝城。”盖归州亦有宋玉宅，非止
荆州也。李义山亦云：“却将宋玉临江宅，异代仍教庾
信居。”

曾三寿《星野辨》，“自《禹贡》分荆州域，丽翼轸，当鹑尾之
次，天文家言之详矣。然起房陵至于彭蠡之西，迄武
陵沅湘，广袤数千里，皆楚分域，监一邑耳。其丽于分
野，不但三十分之一，而星野是志何居？盖阴阳之精，
在天成形，影移响应，固条分缕析也。故吴、越同一分
野，乃岁星所在，史墨定知为越，斗牛均属扬州。其剑”
光所见，《张华定识》为“丰城”，夫于越犹得比南郡，而丰
城之邑未大于监。固知分度微渺，必有确然不移尺
寸者。详而著之，俾博物君子占象察纬，审灾祥而备
修救，未必无小补云。

张厚《图星野辨星经》云：“荧惑主霍、扬、荆、交四州。荧惑，
夏火也，故主南方。晋义熙间，荧惑犯辰星，在翼正当
南郡矣。梁承圣元年，庾季才言于梁主曰：‘去年八月
丙申，月犯心中星，今月丙申，赤气干北斗，心为天主，
丙主楚分，恐建子之月有大兵入江陵。鹑尾于辰为
巳，主楚分。此云丙主楚分者，南方火也’。”

《云仙杂记》：“彝陵江或浮大木，蔽塞水面，土人谓之龙
巢翻。”
《两山墨谈》云：“‘偶阅《荆州府志》载彝陵州有浣纱河，云：
昔伍子胥奔吴，道遇浣纱女，即其地，后人立子胥庙
于此’。按《吴越春秋》，伍员初逃楚难，越昭关至江，渔父
渡之，遂行入吴，乞食溧阳。会女子击绵于濑水之上，
筥中有饭，女子长跪献之，子胥已餐而去，顾谓”女子
曰：“掩夫人之壶浆，无令其露。”女子叹曰：“妾独与母居
三十年，自守贞明，不愿从适，何宜馈饭与丈夫，亏越礼义，妾不忍也。”乃自投濑水而死。后员入郢，还过濑
水之上，欲报女子以百金，而不知其家，投金水中而
去。又按张勃《史记注》，子胥乞食处在丹阳溧阳县，县
有投金濑。唐时立贞女祠其上，李太白为之记。是子
胥遇浣纱女之地，在溧阳无疑。若彝陵，则春秋楚之
西境，其西北乃适秦入蜀之路，概之于吴，风马牛不
相及，子胥何缘至寺？是或者水色类于浣纱，好事者因
谬倡浣纱女之说，而遂援以立庙，因据以入志欤？
《荆州旧志》谓周始封熊绎于楚。考之太史公序《楚世
家》曰：“重黎业之”，吴回接之；殷之季世，鬻子牒之。刘向
《别录》云：“鬻子名熊，封于楚。”《汉·艺文志》：“《鬻子》二十二篇”
注云：“名熊，为周师，文王以下问焉。周封之，为楚祖阳。”
太史《丹铅录》辨两鬻熊，亦据《汉志》。则是鬻熊固始封
于楚，至熊绎复封于丹阳。是宜荆州专纪之，而不及
于熊也。

魏人烧栅，谢冨仁请守子城，收兵可得五千人。《王褒
传》云：“栅破，褒随元帝入金城。”则子城一名金城，即今
大城也。高氏子城，又其后筑者。《五代史》曰：“江陵当唐
之末，为诸道所侵，兵火之后，井邑凋零。季兴招辑人
士，大筑重城，执畚者数十万人，将校宾客，皆负土助
焉。郭外五十里，坟冢皆残破，掘取砖甃之工毕，阴惨”
之夜，常闻鬼哭。明初，湘献王居之，号“湘城”，未几，阖宫
自焚。天启丁卯，惠王至，号“惠城。”按唐僖宗乾符五年
春正月丁酉朔，大雪，节度使杨知温方受贺，王仙芝
之贼已至城下，遂陷罗城，将佐共治子城而守之，遣
使告急于山南东道节度使李福，与沙陀五百在襄
阳者，俱至荆门，遇贼，奋击破之。仙芝闻之，焚掠江陵
而去。江陵城下旧三十万户，至是死者十之三四。是
罗城者大城，而子城在内，非自高氏始有内城也。
《春明梦馀录》：“海匮乃荆州北险，筑横堤引水作三海，
绵亘数百里，又为八匮，蓄泄水势。今尽占为民田，非
惟失荆州之险，其地十年六七，涝，苦于无所泻。”注：
“《书》：蕉归州有玉米田，屈原”耕此，产白米，似玉。屈原耕
田，人多不知。

《府志》：“左丘明言楚筑台于章华之上。”韦昭以为章华
亦地名也。《新书》云：“台甚高，三休乃至。”郦道元云：“在离
湖侧，高十丈，广十五丈。”今监利有台曰三休，传为灵
王所筑。袁中道云：“章华在今三湖之间。”所云嵩台寺
诸处，或其遗址。是则近沙市者为豫章台矣。今即以
袁说考之，江陵之离湖，正与三湖相接，而监利之离
湖，相去固已甚远。陈子昂诗：“遥遥去巫峡，望望下章
台。”元稹诗：“草没章台北，堤横楚泽湄。”千百年来，陵谷
虽殊，而今台前大道，直接古堤，景物尚如《诗》中，何得
徒以名有互见？必求章台于蒹葭𬞟莎之涯，而谓其
不在都邑郊坰也。

鬼谷洞，在清溪寺迤西十里，与云梦山法琳洞诸古
迹相接。《李白传》云：“余闻乳窟近青溪诸山仙洞，往往
窟中多玉泉交流，有白蝙蝠如鸦，千年之后，身如白
玉，盖由饮乳水而长生也。”今鬼谷有玉泉蝙蝠意即
乳窟也。鬼谷先生弟子五百馀人，为作土窖，深二丈。
先生曰：“有能独下说窖中，令我泣出者，则能分人主”
之地矣。久之，苏秦下，说窖中鬼谷先生，泣下沾襟；张
仪继下说窖中鬼谷先生，泣亦沾襟。曰：“苏秦辞说，与
张仪一体也。”按：苏、张如楚，多出游说，土窖沾襟，隐跃
未遇前事，故高骈有“上天下天鹤一只”之词，而雷何
思有“当日恐未到青溪”之句。然龙山、钓台、庾楼、橘洲
名胜遗迹，每多互见，是事或不必系于苏、张，而地则
固有青溪也。

纪山寺在山顶，隋开皇间置近寺有反掌祖师墓。或
传黄巢为刘巨容所破，死葬于此。按乾符六年十一
月，黄巢北趋襄阳，巨容与曹全晸合兵屯荆门以拒
之。贼追之，伏发，大破贼众，乘贼逐北。比至江陵，黄巢
与尚让收馀众，渡江东走。其后正复猖狂，而乃以为
有墓在此。又或有云，巢后为老僧题诗津桥者夫中
和四年八月丙午，巢甥林言斩巢兄弟妻子首，将诣
时溥，遇沙陀博野军夺之，并斩言首以献于溥，纪之
备悉，而后人必故设疑案于千古间。此骆宾王所以
隐衡山而戾太子之乘犊车也。

葛陂寺《志》言：昔葛洪炼丹于此，化龙升去，丹井尚存。
考《晋史》，洪无游楚之迹。稚川著《神仙传》，亦有葛陂君、
葛陂夫人之说，似皆鬼神名号耳，志言恐属附会也。
天王寺在府城南门外，建自唐时，相传宋岳武穆征
杨幺，贮火药于此，后遂毁于火。有铁约重四十五斤，
不知何物镕成。历元至明，没于荒烟宿莽中。冶人屡
思窃去辄大雷雨不敢动，居民有近傍抚摩者辄病，
焚香祷之，立瘥。

楚江渔者，不知姓名，每得鱼换酒，辄自放歌，不言姓
氏。江陵守瞿铉问曰：“君隐者之渔耶？”对曰：“姜子牙、严
子陵。”世皆以为隐者，殊不知钓其名耳。

郭璞，字景纯，晋末知难将至，避地东南，遂客彝陵。今
有《尔雅》、明月二台。其东有洗墨池，璞所注《尔雅》处也今州人祀于其上。

田游岩爱青谿，庐其侧。高宗亲至门，谓“先生此佳否？”
曰：“‘臣所谓泉石膏肓，烟霞痼疾’者也。”

高骈在西川，筑城御蛮，朝廷疑之，徙镇荆南，作《听筝
诗》以见意曰：“昨夜筝声响碧空，宫商信任往来风。依
稀似曲才堪听，又被吹将别调中。”今人亦好引此句，
盖唐诗戏语也。

荆南高从诲凿池于山亭下得石匣，长尺馀，扃𫔎甚
固。从诲神之，屏左右，焚香启匣中得石，有文云：“此去
遇龙即贵。”建隆中，从诲孙继冲入朝，改镇徐州。“龙”、“隆”
音相近也。

孙光宪为荆南幕府，尝慕史氏之作，卒不与，叹曰：“安
知获麟之笔，尽为倚马之用。”因吟刘禹锡诗云：“一生
不得文章力，日日空为饱暖家。”

仁宗问张景曰：“卿在江陵地有何？”景对曰：“两岸绿杨
遮虎渡，一湾芳草卧龙洲。”曰：“所食何物？”对曰：“新粟米
炊鱼子饭，嫩冬瓜煮鳖裙羹。”

黄鲁直登荆州亭，柱间有词曰：“帘卷曲栏独倚，江展
暮天无际。泪眼不曾干，家在吴头楚尾。数点雪花乱
委。扑漉沙鸥惊起。诗句欲成时，没入苍烟丛里。”鲁直
凄然曰：“似为予发也。”不知何人所作，笔势类女子，又
有“泪眼不曾干”之句，疑其鬼也。是夕，有女子寄梦于
鲁直曰：“我家豫章吴城山，附客舟至此堕水，死不得”
归。登江亭有感而作。不意公能识。鲁直惊寤曰：“此必
吴城小龙女辈也。”

峡山口有泉，方广不五六尺，深半之，其水清冽。每当
除夕亥子之交，泉忽涸，及元旦子初，沸涌如常。
荆州永丰县东乡里有卧石，长尺六寸，其形如人体，
青黄隐起，状如雕刻。岁旱祭之，小举小雨，大举大雨。
荆州每至冬月，于田亩中得土坚圆如卵者，辄取以
卖，破之则莺在其中，无复毛羽，候春始生羽，破土而
出。

西瀼溪两崖壁立千寻，有敝艇在石罅间，去水约半
里许，望之舷艄皆可辨。昔人于溪上斗龙，舟忽飞起
置今处。傍另一罅有木数片，即当日驾船桡也。其地
至今名“龙船河。”

《府志》：荆州利水间有二石若阙，名曰韶石。晋永和中，
有飞仙衣冠如雪，各憩一石，旬日而去，众咸见之。
《梁书》：南郡太守刘之亨尝梦二人姓李，诣之乞命。明
日有遗鲤鱼二头者，之亨曰：“梦中所感也。”即放之。又
梦来谢恩云：“当令君延筭。”

太清间，宜都有老尼诵经于紫竹庵，庵临溪侧，一日
溪水瀑涨，老尼大笑，掷蒲团于水中，趺坐其上，诵《普
门品》。信流由汉阳江出，自清江而去，莫知所之。后人
因名其溪为“师姑溪”云。

《开元遗事》：张开为荆州刺史，初至郡界，风雨暝晦，闻
空中有殿喝之声相次，云中有衣紫披甲胄者数十
人，开问其故，对曰：“某荆州内外所主之神，久仰令名，
故相率迎引到任。”谒庙后各致祭谢及建饰庙貌。自
此政誉尤善也。

《府志》：“柳宗元至荆州驿舍，梦黄衣妇人曰：‘某之命如
败缕悬风，危危将断，且将飘矣。君能活之戴恩何可
喻也’。明旦，荆帅召吏讯之曰：‘前一日渔夫网得一鱼，
巨而黄鳞，为膳，今已断其首。遂命投江中。是夕，梦前
妇人来而亡其首’。”

《酉阳杂俎》载，大历中，荆州有术士，从众数千。术士忽
曰：“余有一技，可代抃瓦廅珠之欢也。”乃合彩色于一
器中，驔步抓目，徐祝数十言，方吸水再三，噀壁上，成
维摩问疾变相，五色相宣，如新写迨。半日馀，色渐薄，
至暮都灭。唯金粟纶巾，鹙子衣上，经一两日犹在。
太和末，荆南松滋县南有士人，寄居亲故庄中肄业。
初到之夕，二更后方张灯临案，忽有小人才半寸，葛
巾杖策入门，谓士人曰：“君到，无主人，当寂寞。”其声大
如苍蝇。士人素有胆气，初若不见，乃登床责曰：“遽不
存主客礼乎？”复升案看书，诟骂不已。因覆砚于书上。
士人不耐，以笔击之堕地，叫数声，出门而灭。

邢和璞得黄老之道，善心筭，作《颍阳书疏》，有叩奇旋
入空，或言有草，初未尝睹。成式见山人郑昉说：“崔司
马者，寄居荆州，与邢有旧。崔病积年，且死，心常恃于
邢。”崔一日觉卧室北墙有人斸声，命左右视之，都无
所见。卧室之北，家人所居也。如此七日，斸不已，墙忽
透明，如一粟，问左右，复不见。经一日，穴大如盘，崔窥
之墙外，乃野外耳。有数人荷锹䦆立于穴前。崔问之，
皆云“邢真人处分，开此司马厄重，倍费工力。”有顷，导
驺五六，悉平帻朱衣，辟曰真人至。见邢舆中白縚垂
绶，执五明扇，侍卫数十，去穴数步而止。谓崔曰：“公筭
尽，仆为公再三论，得延一纪，自此无苦也。”言毕，壁如
旧，旬日病愈。

《府志》：李子牟，蔡王第七子。娴音律，尤善吹笛。江陵元
夕张灯，士女喧阗纵观。子牟游荆门，适逢其会，因谓朋从曰：“吹笛一曲，能令万众寂尔无哗。”于是登楼临
轩，清声一发，百戏皆停，行人驻憩，坐者起听，曲罢良
久，众声复喧，忽有白衣叟自楼下挈小舟行吟而至，
谓子牟曰：“向者吹笛，岂非王孙乎？天格绝高，惜乐器
常常耳。”子牟曰：“笛中此为至宝，而叟以为常乎？”叟曰：
“吾少而习焉，老犹未倦，当为一试。”子牟以笛授叟，引
气发声，声成笛裂。子牟因叩求珍异，叟对曰：“吾之所
贮，君莫能吹。”即令小童自舟中赍至。子牟就视，乃白
骨耳。强吹之，气力殆尽，纤响无音。叟乃接之微弄，坐
客心骨冷然，清音激越。曲未终，清涛喷腾，云雨昏晦。
少顷开霁，则不知臾之所在矣。

河阳从事樊宗仁过江陵，为舟子王升所侮，因诉而
笞之，易他舟上峡发荆。不旬日，所乘舟忽失缆，篙棹
皆不能制。舟人曰：“此舟己为仇人所禁，历石滩必沉
溺，不如先具备焉。”翌日至滩，船果覆，赖有备得免。宗
仁与仆荫于树下，及夜深，忽见山獠五人列坐，皆挟
利刃。宗仁大呼曰：“吾今绝粮已逾日，尔家近者，可饮
食以活我。”山獠环视去，未晓，负米肉盐酪至。宗仁语
以故，山獠曰：“峡中行此术者甚众，惟王升者，非白皎
弗可制，吾为若延之。”明日，皎至，扫地为坛，步立中央，
引气呼叫，召王升不绝，良久乃至，则王升形魂焉。皎
于是数以罪状，升号泣而去。宗仁解衣赠皎，皎不受。
后得进舟江陵访王升，皎召之，夕已死。

王栖霞寓江陵白鹭湖，善治《易》，所居手植桃，行成数
十列，四藩其宇，时比之董奉。栖霞笑曰：“吾独利其花
核，祛风导气耳。”每清旦布蓍，为人决事取赀，足一日
生计。大历中，老父持百钱求筮，卦成，栖霞惊曰：“家去
几何？老父往矣。不然，将仆于道。”老父出，栖霞顾百钱，
乃纸也。因悟其所验之辰，则栖霞甲子，乃叹曰：“吾虽
少而学《易》，不自意能幽入鬼鉴，死复何恨！”至期，即沐
浴更新衣而终。

荆南高从诲，行军司马。生女不食荤血，五岁通《黄庭》
等经。及长，梦渡水登山，见金银宫阙，云是方丈仙女
数十人，中一人曰麻姑，相结姊妹。授以琵琶数曲。自
是数夜一遇，岁馀得百馀曲。其尤者有独指商，以一
指弹一曲。复梦麻姑曰：“即当相邀。”明日庭中有白鹤
音乐，女奄然而逝。

寇忠愍准登第，授大理评事，知归州巴东县。唐郎中
谓方为郡，夕梦有人告云：宰相至。唐思之，不闻朝廷
有宰相出镇者。晨兴视事，而疆吏报寇入界。唐公惊
喜，出郊迓劳，见其风神秀伟，便以公辅待之，且出诸
子罗拜。在县日，人皆以寇巴东呼之，有“野水无人渡，
孤舟尽日横”之句。时以为若得用，必济大川。初，准赴
巴东，舟经查渡滩，水急难上，俄闻水中人语，准视之，
有人裸体为挽舟。准诘之，答曰：“我黄魔神也，公异日
当大用，故来护。”但裸体不敢见。准以锦袱投之，神即
以袱蔽体而去。准谪营道，唯衣白布裘，系金笏头带。
当权希，时者讽其逾礼，准曰：“君父所赐，服之不忘，未
见礼之失也。”讽者大惭。

洪武初年，有癞和尚行乞于江陵市上，腥秽触人，人
皆恶之。一日，卧祐圣观中，道士费道元问之曰：“老衲
癞甚，亦自觉否？”曰：“不闻。”又以薰炉置其侧，曰：“香否？”曰：
“不闻。”费曰：“若是，则鼻不能辨香秽矣。”和尚笑曰：“沉檀
香满太虚，却无受处，秽恶腥闻太虚，亦无染处。子以
我为癞耶？”因解衲示之，肤若凝雪。道人异之。乃作礼
已，遽失和尚所在。

铁女，不知何代人。其父铁工，亏折官钱，将杀之。工女
不忍父死，遂跃入冶中，化为二铁女。荆人立祠祀之。
荆南有妖巫，挟幻术祸福人，郡县莫敢问。吴兴高某
为江陵宰，欲杖之，大吏泣谏，恐掇奇祸。高愈怒，卒杖
之，巫嘻笑而出。顷之，高面渐浮满，遽诣巫所居。巫出
迎，高命缚之柱乱棰之，凡神像经文悉焚之，搜得小
笥茵裹木人，又碎之。巫无完肤，高面渐平。执之还白
于大吏曰：“某不惜一身，为邦人除害矣。”大吏命投之
江。

有士子于汉江峡口阻风，吟诗曰：“卜得上峡口，秋来
风雨多。”久未之续，空中忽云：“江陵一夜雨，肠断《木兰
歌》。”建隆初，有人泊舟巴峡，夜闻人咏曰：“秋径填黄叶，
悬崖露草根。猿声一叫断，客泪数重痕。”通宵凡吟百
篇。

句将地本无水，居者皆苦远汲。有乞人至丑，疮痍竟
体，人无与食者，惟一贫女独加哀矜，割食食之。乞人
曰：“感姬行善，欲思相报，为何所须？”女曰：“愿此山下有
泉，然非君所能致。”乞人取腰中刀，刺山下三处，飞泉
涌出，因辞去，忽然不见，人方知其乃仙也。